Isuzu se nuwe MU-X soek Fortuner-verkope | Landbou
Isuzu se nuwe MU-X. Foto: Verskaf
Isuzu se jongste veldwa is 'n groot verbetering met 'n doelgerigte ontwerp en sterker enjin.
Sedert Isuzu die MU-X in 2018 plaaslik bekend gestel het, was verkope nog nooit waffers nie. Toyota oorheers die mark vir geharde veldvoertuie met sewe sitplekke. In 'n gewone maand verkoop Isuzu slegs een MU-X vir elke 20 Fortuners wat van die hand gesit word.
Nou lyk dit asof Isuzu 'n ernstiger teenstander vir Fortuner in die pad gaan stoot om sy agterstand met verkope in Suid-Afrika te vernou.
Ná 'n vervaardigingsiklus van agt jaar het Isuzu uiteindelik sy plaasvervanger vir die huidige MU-X aan die mark gewys. Diegene wat vertroud is met Isuzu se skugter ontwerp, sal die nuwe MU-X se voorkoms dalk te gewaag vind, maar Isuzu wou sterker ooreenkomste skep tussen sy D-Max-bakkie en hierdie veldwa, wat op dieselfde onderstel gebou word.
In geheel is die nuwe MU-X 25 mm langer, 10 mm breër en die daklyn is 35 mm hoër.
Isuzu kan met die binneruim van die nuwe MX-U 'n noemenswaardige voordeel bo die Fortuner bewerkstellig. Isuzu kies om nie klein opslaansitplekke te gebruik vir MU-X se heel agterste passasiers nie. Daar is twee volgrootte sitplekke, met volledige verstelbaarheid. Die gemak van hierdie derde ry sitplekke vir volwasse passasiers, veral oor lang afstande, kan 'n besluitpunt word vir kopers.
Huidige MU-X-eienaars sal jaloers wees op van die nuwe voertuig se verbeterings. Daar is nou meer pakplek tussen die voorste sitplekke, danksy 'n elektroniese parkeerrem. Die laairuimte se deur het ook afstand-kragbeheer.
Benewens die baie meer avontuurlustige ontwerp beskik hierdie nuwe Isuzu ook oor 'n stel indrukwekkende tegniese eienskappe. Waar die huidige MU-X slegs 130 kW en 380 Nm uit Isuzu se beproefde 3 liter-turbodieselenjin opwek, verhoog die nuwe model dit tot 140 kW en 450 Nm.
Die grootste kwelvraag is of Isuzu uiteindelik sy knap 1,9 liter-dieselenjin Suid-Afrika toe gaan bring, wanneer die nuwe MU-X hier beskikbaar word.
Sonder die 1,9 liter-dieselenjin en 'n intreevlak-MU-X sal Isuzu waarskynlik steeds sukkel om sy veldwa in Suid-Afrika tot sy reg te laat kom. Met kraglewering van 110 kW en 350 Nm wringkrag is die Isuzu 1,9 liter-diesel dalk slegs 50 Nm swakker as Toyota se groter 2,4 liter-enjin.
Met 235 mm grondvryehoogte, 'n agteras-ewenaarslot en wielgroottes wat wissel van 17 duim tot 20 duim hoort Isuzu se nuwe MU-X ook heel bekwaam te wees as 'n ernstige veldryvoertuig.